Summary: O mundo está en mutación. E nada do que aí vén permite o optimismo. Así o percibe o profesor Albino Prada, da Universidade de Vigo, quen no seu último libro, Crítica do hipercapitalismo dixital, alerta contra o paso da economía de mercado á sociedade de mercado. "Se nos deixamos envolver polos anarcocapitalistas de Silicon Valley, o mercado e o diñeiro ocuparano todo", avisa. Prada, pola contra, aposta en construír "unha sociedade decente". Eis un extracto da información publicada no número 347 do semanario en papel Sermos Galiza.

Nada é como foi. Nada é como será. A capacidade do capitalismo para revolucionarse a si mesmo e inventar novas formas de extraer ganancia, e plusvalía, non se detén. Analízao o profesor de Economía Aplicada da Universidade de Vigo Albino Prada (O Bolo, 1955) no seu último libro, Crítica do hipercapitalismo dixital (en castelán en Libros de la Catarata e Fundación 1º de Mayo, 2019), un aviso contra os incendios sociais e económicos derivados de ceder todos os mandos ao capital desembridado das novas tecnoloxías da información e a comunicación. "O mercado e o diñeiro vano ocupar todo se nos deixamos envolver polos anarcocapitalistas de Silicon Valley", explica a Sermos Galiza vía correo electrónico, "para eles, o Estado debe ser reducido á mínima expresión". E para eles o Estado inclúe a sanidade, o ensino, os coidados aos maiores, a seguridade e o lecer, apenas obxecto de "oferta en liña desde as súas terminais telefónicas". Mais esta gran transformación non sucede de imprevisto. O contexto e as súas raíces axudan a entendelo: "Nunca tanto estivo en mans de tan poucos". Á súa comprensión dedica Albino Prada o ensaio, que investiga "unha dobre abdución, a dunha lóxica de mercado á que nada humano sería xa alleo; e a outra, a da dixitalización invasiva en todas as nosas actividades". E unha metamorfose, a do capitalismo en "hipercapitalismo dixital". Coloca un exemplo ao respecto, "o dun tal John Bogle". Este especulador, propietario de Vanguard Group, relataba que, nos seus inicios como investidor, o comercio bursátil era de dous millóns de accións ao día. Medio século despois, 8.500 millóns diarios. "Esta aceleración xustifica o termo hipercapitalismo", explica o economista galego. "Un podería pensar que son cousas das finanzas, non da produción", engade, "recoméndolle que poña Vanguard Group nun buscador de Internet". Este fondo de investimentos participa nalgunhas das marcas máis emblemáticas do capitalismo contemporáneo: Coca Cola, Ferrari, Apple, Monsanto, Time Warner, Exxon Mobil. "Por riba, e así o explico no libro, as empresas que controlan eses fondos de investimento, Microso", Amazon ou Facebook, son as empresas de maior valor bursátil porque controlan a dixitalización das nosas sociedades", afonda. [Podes ler a información íntegra no número 347 do semanario en papel Sermos Galiza, á venda na loxa e nos quiosques]


Summary: Unha marcha con centos de persoas percorreu Compostela para demandar unha lei de montes veciñais "ao servizo da veciñanza comuneira e da sociedade galega".

Centos de persoas convocadas pola Organización Galega de Comunidades de Montes Veciñais en Man Común (Orgaccmm), viaxaron até Compostela este sábado para "defender unha lei de montes veciñais ao servizo da veciñanza comuneira e da sociedade galega". Comunidades de montes convocan unha protesta contra a privatización da terra veciñal A marcha partiu da estación de tren e rematou na praza da Quintana na capital galega e estivo acompañada pola choiva. O presidente da Orgaccmm, Xosé Alfredo Pereira, explica a Nós Diario que a protesta é "de toda a veciñanza comuneira" e non deixarán de exixir que a cuestión "se debata no Parlamento galego". Queren evitar "o que pretende a Consellaría, que os montes rematen por ser privados". Nese sentido, Pereira denuncia que este departamento da Xunta está a elaborar un Libro Branco sobre os montes veciñais de onde sairía o texto para o proxecto da lei de montes veciñais. Demandan un debate no Parlamento O presidente da Orgaccmm lembrou a entrega en agosto no rexistro do Parlamento da Galiza de máis de 12.000 firmas que avalan unha Iniciativa Lexislativa Popular (ILP) para protexer os montes veciñais como figura diferenciada evitando a súa "privatización". Comuneiros manifestaranse o sábado en Compostela contra a "privatización" dos montes veciñais O proxecto de lei de montes veciñais que figura na ILP, afirma que "ademais de parar o roubo dos montes veciñais, é unha lei ao servizo da veciñanza comuneira e da sociedade galega". Na ILP exixen o recoñocemento do monte veciñal como "unha titularidade mais, distinta e en pé de igualdade coas titularidades públicas e privadas" ademais de que se reforce "o carácter xermánico dos montes veciñais en man común". Demandan que se considere "á veciñanza como único requisito para ser titular destas terras comunitaria" para impedir "todo tipo de expropiación dos montes veciñais". No documento entregado cos apoios sinalan que se debe considerar como aproveitamentos e usos dos montes veciñais "todos os que se dean nos mesmos" e lembran que a "capacidade de decisión da veciñanza comuneira para pór en valor as súas terras comunitarias". Por último exixen que se declaren "nulos de pleno dereito de todos os actos de ocupación e usurpación, así como das súas posteriores transmisión ,que se fixeran de xeito ilegal" ademais de declarar os montes veciñais en común "como figuras de protección ambiental e cultural en si mesmos".


Summary: O evento celebrarase do 8 ao 10 de outubro na Facultade de Informática da Universidade da Coruña, centrándose na difusión do hardware, software e a cultura libre en xeral.

Os próximos días 8, 9 e 10 de outubro celébrase unha nova edición, a décimo terceira, das Xornadas Libres do Grupo de Programadores e Usuarios de Linux (GPUL), que acollerán a Facultade de Informática da Universidade da Coruña. Apoiados por vellos alumnos da facultade, socios do GPUL, empresas do sector e asociacións comprometidas co mundo libre, as Xornadas transcorrerán durante tres días centrándose na difusión do hardware, software e a cultura libre en xeral. Impartiranse obradoiros variados, dende introdución a Arduino ou control de versións con Git, até edición en Wikipedia, grazas a colaboración de Wikimedia España, pasando por unha iniciación ao desernvolvemento de aplicacións web con MongoDB e Python entre outros. Charlas sobre Javascript, Groovy On Grails, ferramentas libres para mellorar a calidade do código, ownCloud ou KDE completarán o evento, todo nun ambiente universitario, enfocado a estudantes e profesionáis do sector con actividades dende niveis introdutorios ata avanzados. A inscrición é totalmente gratuita, tanto para charlas como para obradoiros e xa está aberta (a través da web oficial do evento). O aforo é limitado polo que se dará preferencia as persoas inscritas. En calquera caso, os seus organizadores gravarán e subirán á rede con licenzas libres todas e cada unha das charlas que se celebren ao longo das Xornadas.


Summary: A entidade asegura que o Concello non editou información en galego dos festexos, tal e como recoñeceu o Consorcio de Turismo, e advirte dunha programación "pensada máis para os de fóra que para os da casa".

A Mesa pola Normalización Lingüística da Coruña vén de denunciar que é "misión imposíbel" atopar en galego a programación completa das Festas de María Pita 2012. Segundo aclara a entidade, a ausencia de información na lingua propia non se debe á deficiente distribución ou a que estean esgotados os folletos, senón a que "nin tan sequera se chegaron a editar", tal e como recoñeceu o Consorcio de Turismo da coruña a través do Twitter. O Consorcio de Turismo recoñeceu en Twitter que nunca se editaron folletos en galego A Mesa lembra nun comunidado que "o ano pasado, por estas mesmas datas", a concelleira de Cultura da Coruña, Ana Fernández, estreaba o seu cargo cunhas polémicas declaracións nas que anunciaba un novo deseño para as festas da cidade, xa que o anterior lle parecía "demasiado gallego". Así, a entidade en defensa do galego ironiza "dándolle os parabéns por tan rápido éxito". "Un ano máis, os veciños da Coruña pagan unhas festas pensadas máis para os de fóra que para os da casa" A Mesa lamenta nun comunicado "que un ano máis as veciñas e veciños da Coruña paguen unhas festas máis pensadas en querer compracer as persoas de fóra que o público da casa" nas que calquera contido galego e en galego é "no mellor dos casos, arrombado a unha segunda categoría". "É unha concepción errada do que é o turismo pois é evidente que os públicos que escollen visitar A Coruña nas festas desexan ver algo máis que touradas, cabalos andaluces bailando flamenco ou os mesmos concertos que xa poden ver nas súas cidades de orixe", destaca a entidade. Para A Mesa, o Concello da Coruña actúa "como se non existise turismo dentro do propio país e non houbese persoas que visitan a cidade provenientes doutras vilas e cidades galegas". Ademais, lamenta tamén que toda a presenza da lingua galega nas Festas de María Pita fique reducida aos lemas A cidade que dorme de pé e Trouleando, "no entanto para todo o demais as linguas de referencia en exclusiva son o castelán e o inglés". Para a entidade, o goberno local de Carlos Negreira ten unha "concepción folclórica do galego máis próxima dos últimos anos do franquismo que do actual sistema democrático". "A lingua propia de Galiza é apta para "troulear", mais non como vehículo normal de expresión e contacto coa cidadanía, menos aínda se esta vén de fóra", rematan. A asociación destaca como "sintomático" que na edición da programación festiva en castelán, si amplamente difundida, se chegue ao extremo mesmo de "traducir denominacións amplamente consolidadas en galego desde hai anos", como é o caso da Feira do Libro, a Feira das Marabillas na Cidade Vella ou mesmo o prestixioso salón Viñetas desde o Atlántico. Pola contra, respéctanse escrupulosamente as denominacións en inglés, como acontece coa Tall Ships Race. A Mesa leva a cabo unha campaña de envío de correos electrónicos para pedir "espazo para o galego" A entidade cidadá a prol do idioma propio de Galiza denuncia que non se está a tratar o galego como unha verdadeira lingua oficial. O grupo local da Mesa sinala que "non son de recibo" respostas recibidas por veciñas e veciños da cidade a través das redes sociais desde o perfil de Turismo da Coruña ao solicitaren o programa das festas en galego: "En el programa publicado se hace un guiño a los dos idiomas y se juega con ambos" ou "Nas oficinas de Turismo temos os programas que máis demandan os visitantes, en castelán e inglés", entre outras respostas polo estilo. "Subxace en todas elas a consideración de que, no mellor dos casos, o galego é unha lingua estranxeira máis, por tanto prescindíbel", lamenta A Mesa, que recorda que "o uso dunha lingua oficial, mentres o sexa, non se pode someter a un simple criterio da demanda". Así, a delegación da Mesa inicia, como xa fixera o ano pasado, unha campaña de envío de correos electrónicos á Concellaría de Cultura demandando "espazo para o galego" na actividade festiva da cidade. A entidade anima para este envío a toda a cidadanía "que desexa poder gozar das Festas de María Pita tamén na lingua propia de Galiza e da Coruña, independentemente de cal sexa a lingua que empregue habitualmente". O correo-e da concellaría é cultura@coruna.es.


Summary: As persoas usuarias deste servizo critican que Renfe non enviase ningún tipo de correo informativo, xa que só tería informado a través da súa conta de Twitter, polo que moita xente acudiu á estación con normalidade, para decatarse alí que o seu tren fora cancelado.

Renfe suspendeu na noite desta segunda feira todas as circulacións ferroviarias da liña de Alta Velocidade entre a Galiza e Madrid por "un incendio próximo á vía", que afectará os trens AVE e Alvia que realizan este percorrido. 📢 INFO: Debido a un incendio próximo a la vía, Adif ha suspendido la circulación entre Otero de Bodas y Zamora, que afecta a los trenes AVE y Alvia Galicia-Madrid. 🔴 Hasta nuevo aviso se suspenden todas las circulaciones entre Galicia y Madrid y viceversa.— InfoRenfe (@Inforenfe) July 19, 2022 "Debido a un incendio próximo á vía, Adif suspendeu a circulación entre a Galiza e Madrid", explicou Renfe na súa conta oficial de Twitter. Suspenden os trens entre a Galiza e Madrid "até novo aviso" por un incendio en Zamora Así mesmo, indicou que "polo momento, non hai medios alternativos" e que ampliará "información a medida que avancen os traballos de extinción". Na mañá da segunda feira, Renfe xa informou do peche "até novo aviso" do tramo de vía que une o municipio de Otero de Bodas e Zamora, en Castela e León, por un incendio no municipio de Losacio, tamén en Castela. Falta de alternativas Este primeiro fechamento da vía, que afectou o Alvia 4064 Ferrol-Madrid e o Alvia 4105 Madrid-Ourense, levou Renfe a dispor alternativas por estrada para permitir ás persoas viaxeiras seguir co seu percorrido. Así, a compañía asegurou que xa se estabelecera un plan de transporte alternativo por estrada entre Zamora e Sanabria para os viaxeiros dos trens afectados. Estas son as estradas cortadas ao tráfico pola proximidade das chamas Porén, o aumento da gravidade dos incendios que afectan a Galiza e o norte de Castela e León obrigaron Renfe a cortar totalmente as conexións ferroviarias entre o noso país e Madrid. Nas redes sociais, moitas persoas queixáronse da falta de alternativas ofrecida pola compañía ferroviaria, así como pola ausencia de máis información, xa que moitas persoas denunciaron decatáronse da suspensión do tren ao chegar á estación para collelo, xa que Renfe non lles enviara ningún tipo de correo informativo.


Summary: A publicación semestral está centrada na literatura europea contemporánea e no seu novo número dedícalle un especial ás letras galegas.

A revista literaria norteamericana Absinthe dedicará un especial ás letras galegas no seu vindeiro número. Para iso publicará fragmentos de obras de Xabier Cordal, Anton Lopo, Anxo Rei Ballesteros e Manuel Rivas traducidas ao inglés. Absinthe é unha revista semestral centrada na literatura europea contemporánea que comezou a editarse en 2007. Publícase en primavera e outono con entrevistas, reportaxes, ensaios e extractos de obras recentes de todas as literaturas do continente. Nos últimos números dedicou especiais aos autores romaneses ou búlgaros.


Summary: MAPA INTERACTIVO | Sanidade analiza a auga de máis de 500 praias marítimas e fluviais e considera "insuficiente" a calidade de 21 para este 2017. Outras 19 xa nin son consideradas zonas de baño pola súa contaminación aínda máis duradeira.

Sanidade analiza a auga de máis de 500 praias marítimas e fluviais e considera "insuficiente" a calidade de 21 para este 2017. Outras 19 xa nin son consideradas zonas de baño pola súa contaminación aínda máis duradeira. Cada ano a Consellería de Sanidade, segundo obriga a normativa comunitaria, analiza de xeito periódico o estado da auga de máis de 500 zonas de baño tanto marítimas como fluviais en toda Galicia. A comezos de cada temporada estival fai público o seu informe correspondente ao ano anterior, que é o que establece as recomendacións de non bañarse para o ano en curso. Este ano son 40 as praias de toda Galicia nas que Sanidade desaconsella o baño por niveis elevados de forma reiterada de enterococos intestinais e Escherichia coli. Porén, desas 40 praias nas que é mellor non bañarse, 18 (14 marítimas e 4 fluviais) xa nin son consideradas zonas de baño pola súa contaminación reiterada. Segundo os criterios comunitarios, se unha zona de baño é clasificada como de calidade insuficiente durante cinco anos consecutivos, é eliminada do censo oficial e só pode volver incluírse nel se as administracións levan a cabo nelas "actuacións que demostren unha melloría significativa na calidade da auga". Así, as praias marítimas eliminadas do censo oficial de zonas de baño son as de Penaoural (Burela), Caranza e A Cabana (Ferrol), Barallobre (Fene), Centroña e Ver (Pontedeume), Regueiro (Bergondo), Santa Cruz Porto (Oleiros), Ría de Barrañán (Arteixo) -no extremo oeste da praia de Barrañán, en cuxa parte máis oriental si se permite o baño-, Camelle e Area da Vila (Camariñas), Sardiñeiro (Fisterra), A Concha (Cee) e Peralto (Boiro). Canto ás praias fluviais, son as do río Saa (Pobra de Brollón), San Clodio (Ribas de Sil), A Bola (na zona recreativa do Río Orille) e río Arzoá (Vilardevós). Ademais, Sanidade xa advirte de que a estas 18 praias que xa non están no censo se sumará o ano próximo a de Testal-Taramancos, en Noia, polos seus malos resultados de anos anteriores. Ademais destas 19 praias que xa nin se teñen en conta como zonas de baño, outras 21 (12 marítimas e 9 fluviais) están clasificadas para este 2017 como de calidade sanitaria "insuficiente" en función dos malos resultados obtidos nos últimos anos. Son as marítimas de A Concha (Cariño), Gandarío (Bergondo) -neste caso, a praia conta con dous lugares de mostraxe e os dous son negativos-, Delicias (Sada), Arnados-Razo (Carballo), Lires e Estorde (Cee), Virxe do Camiño (Muros), Testal-Taramancos (Noia), Raxó (Poio), Agrelo (Bueu), Sobreira (Moaña), Arealonga (Redondela) e A Foz (Vigo). Nos ríos, Sanidade considera de calidade insuficiente as praias do Tambre en Niñáns (Boiro), o Furelos (Melide), o Eume (As Pontes) -nunha localización non identificada pola Xunta-, o Rois en Seira (Rois), o Neira (Baralla), o Chamoso (O Corgo), o Parga (Guitiriz), a praia do Coiñedo no embalse da Veiga e a do Támega en Verín. "É necesario que os concellos promovan actuacións para mellorar a calidade da auga das zonas de baño con clasificación sanitaria insuficiente", sinala Sanidade Malia a deficiente situación destas 40 praias, o informe de Sanidade tamén reflicte un progresivo incremento nos últimos anos do número de zonas de baño con calidade excelente e unha paralela redución das áreas con calidade insuficiente. Segundo as súas conclusións, dos 505 puntos de mostraxe analizados por toda Galicia, un 73,9% presentou unha calidade excelente, o 15,4% boa, o 6,1% suficiente e o 4,6% insuficiente. Sanidade remata lembrando que "é necesario que os concellos promovan actuacións para mellorar a calidade da auga das zonas de baño con clasificación sanitaria insuficiente".


Summary: O servizo ferroviario de Renfe continúa a dar mostras de colapso. Desde que o Goberno español implantou, o 1 de setembro, o abono recorrente gratuíto para os trens de Media Distancia, son numerosas as queixas sobre erros na xestión e sobre a falta de trens,especialmente no Corredoiro Atlántico.

A Plataforma de usuarios e usuarias de Media Distancia da Galiza, formada por persoas usuarias recorrentes do corredoiro do Eixo Atlántico de Media Distancia, e a Plataforma Perder o Tren, de persoas usuarias do corredoiro Avant A Coruña-Ourense, están a demandar unha mellora dos servizos ferroviarios ante a situación de "colapso" que experimenta o servizo ferroviario. Alertan de saturación nos trens: "Ducias de viaxeiros quedaron en terra" Ambos os colectivos piden unha revisión da programación horaria, a asequibilidade das tarifas e dos abonos, a flexibilidade dos propios abonos e a fiabilidade do servizo e a súa puntualidade. Desde a entidade de persoas usuarias da Media Distancia explican a Nós Diario que existe "un gran problema nos sistemas informáticos de Renfe, tanto na web como na aplicación móbil, que se atopan completamente saturadas". A web e a aplicación móbil de Renfe atópanse completamente saturadas Esta situación supón que algunhas operacións non se poidan completar, principalmente con respecto á "reserva de prazas ou á cancelación das mesmas". Ademais "moitas prazas quedan bloqueadas e hai numerosas dificultades para acceder aos nosos asentos, porque non temos o código QR preciso", indican desde a organización. O traxecto Ourense-Santiago podería estar incluído nos abonos gratuítos de Renfe A este respecto, Renfe vén de limitar as reservas de prazas para evitar que unha mesma persoa poida reter asentos en varios trens un mesmo día e que, ao non seren canceladas, vaian baleiros. Porén, desde a entidade sostén que estes casos non son frecuentes entre persoas usuarias recorrentes. Se ben resulta fundamental a responsabilidade cidadá á hora de cancelar unha reserva se non se vai realizar a viaxe previamente reservada, ou á hora de non acceder sen billete ao tren -para non ter que ir de pé nos vagóns, como ocorreu a fin de semana pasada-, o "caos" de Renfe non está xerado polas persoas usuarias, senón pola "falta de servizos", inciden desde a Plataforma de usuarios e usuarias de Media Distancia. Máis de 28.000 persoas teñen xa o abono de Renfe na Galiza "O servizo ferroviario está moi demandado e esta morea de xente provoca que para os viaxeiros e viaxeiras habituais resulte un trastorno". Engaden que "isto era previsíbel" e critican a falta de planificación e de xestión por parte do Goberno estatal. "Esta morea de xente provoca que para os viaxeiros e viaxeiras habituais resulte un trastorno" Ademais, a escaseza do servizo ferroviario está a provocar que as terminais de autobuses se atopen repletas de persoas que non conseguiron viaxar en tren, o que, paralelamente, tamén provoca saturación no servizo de autobús. Problemas nos horarios Outra das cuestións que máis está a afectar ás persoas usuarias recorrentes son os atrasos dos trens "que xa resultan maiores do habitual", sosteñen desde a organización. "Comezamos coa plataforma hai un ano pola falta de reposición dos trens que había antes da pandemia, pois provocaba que moitas persoas non tiveramos forma de chegar aos nosos traballos, xa que era frecuente chegar con atraso". Maior afluencia nos trens na primeira mañá de viaxes gratuítas A plataforma tamén demanda unha maior frecuencia de ferrocarrís, principalmente nas primeiras horas da mañá para aquelas persoas que precisan entrar nos seus postos laborais cedo. "Non se contemplan as xornadas laborais de entrada ás oito da mañá na Coruña ou de retorno a Santiago de Compostela a partir das oito da noite". Recuperar os trens suspendidos na pandemia Todas estas cuestións demostran, como así o asegura a Plataforma de usuarios e usuarias de Media Distancia, a mala xestión e a falta de planificación dos abonos de Renfe. "Por moitos abonos que saquen, os trens son limitados". Por todo isto, ambas as entidades demandan un "aumento dos servizos e a recuperación dos ferrocarrís suspendidos durante a pandemia" así como "un aumento das frecuencias". "Por moitos abonos que saquen, os trens son limitados" Ademais, indican que "é preciso un reforzo para que realmente o ferrocarril sexa un servizo público útil, fiábel e asumíbel" para a poboación galega así como "un fortalecemento dos sistemas informáticos" de Renfe.


Summary: Máis un semanario na rúa. A restitución dos apelidos propios, a realidade do pobo cigano na Galiza, os 5 anos de parálise nas arcas municipais, entrevistamos a cantante Uxía Senlle e a Eva Vilaverde, coordinadora de Acción Municipal da Executiva Nacional do BNG. Todo isto, e máis, xa na nosa loxa.

Otero, Brey, Villarino, Yáñez, Iglesias... Cinco séculos de deturpación deixan até hoxe unha boa pegada nos apelidos galegos. 20% da poboación galega leva un apelido quer castelanizado quer híbrido. Aos poucos, van xurdindo iniciativas e proxectos que procuran facilitar a restitución dos apelidos de noso. 'Restituírmos os apelidos de noso'. O 8 de abril de 1971, o Congreso Mundial cigano celebrou a súa primeira xuntanza en Londres. Nela constituíuse a bandeira e o himno deste pobo, que afonda as súas raíces na India e chega a través dun éxodo até Europa. Cada ano, a maior minoría étnica do continente conmemora esta data e pon en destaque as desigualdades que sofren os seus membros. Máis de 13.000 viven na Galiza. 'O pobo cigano, unha historia de discriminación'. 'Os lodos da dragaxe da ría de Pontevedra, a debate'. Os lodos resultantes da dragaxe na desembocadura do río Lérez parecen non ter, un punto de destino claro. Mentres Portos de Galiza e os patróns das confrarías de Pontevedra, Lourizán e Raxó aproban o seu traslado á contorna da Illa de Tambo, o sector marisqueiro e o navalleiro reclaman que se leve alén de Ons. Entrevistamos Eva Vilaverde (Moraña, 1977), coordinadora de Acción Municipal da Executiva Nacional do BNG. A menos de dous anos das eleccións locais, anuncia que a organización fará públicas as principais cabezas de lista antes do verán. E que os obxectivos centrais do Bloque son dous: "Manter as alcaldías e os gobernos que temos e fortalecer a presenza, sobre todo nas cidades". "Estou convencida de que imos mellorar os resultados", afirma en referencia a 2015. Un incidente no ámbito persoal dunha deputada derivou nun conflito interno en En Marea cuxo alcance real aínda está por ver. Un sinal de que no seo do espazo de confluencia hai profundas diferenzas, que entenden a organización e a súa función desde perspectivas case que antagónicas. 'En Marea perante o espello'. Marcos Maceira, presidente da Mesa pola Normalización Lingüística, e Marilar Aleixandre, profesora da USC e académica da RAG, falan sobre 'O Diario galego'. En Internacional, Bruno Carvalho explica como a vitoria da dereita nas lexislativas de Colombia restan opción de mudanza en chave progresista. Ademais, en 'O Estado alarga a represión contra a base social do soberanismo', falamos de cómo a ofensiva do españolismo contra os CDR tenciona criminalizar o independentismo. Para unha de cada dez persoas ocupadas no país, a súa xornada laboral é demasiado curta para vivir. Galegos e galegas que desexan traballar máis horas cada semana, sexa no seu actual emprego ou noutro diferente. A contratación a tempo parcial representa, xunto á temporalidade, a outra cara visíbel do precario mercado laboral. 'Empregos a tempo parcial, a outra cara da precariedade'. Nun contexto político desfavorábel, o PP vén de publicar un decreto no que amplía as posibilidades dos Concellos para investir o seu superávit, un total de 500 millóns. Con todo, a norma deixa fóra aspectos esenciais como o emprego público. Desde 2010, perdéronse máis de 12.000 postos de traballo neste sector. 'Cinco anos de parálise nas arcas municipais'. Entrevistamos Uxía (Mos, 1962), que non necesita o seu apelido, Senlle, para que a recoñezamos. Artista no máis amplo sentido da palabra –é música, cantora, animadora cultural, renovadora da música, imán para o talento…–, vén de recibir o premio da Música Independente ao mellor álbum galego con Uxía-o, unha coidada edición que recolle o universo poético de Uxío Novoneira. Un disco que lle supuxo "a oportunidade de ollar para a montaña, para o rural, e non esquecer de onde vimos", afirma. O autor de Os Eidos "soubo desde o seu Courel ver unha Galiza moi ligada á terra e á lingua, á identidade, como Manuel María, tamén". Felipe Senén, presidente da Asociación Amigos dos Museos de Galicia elabora para Sermos Galiza un perfil do arquitecto pontevedrés Alexandre de la Sota, quen vén de ser homenaxeado co Día das Artes Galegas pola Academia Galega de Belas Artes. Ademais, neste número non faltan as achegas e colaboracións de Xoán Costa, Francisco Castro, Luz Darriba, Nachortas e Tokio, Mercedes Queixas, Mercedes Espiño, Colectivo Xea, Mario Regueira, Andrés Castro, Manuel Xestoso e Iolanda Gomis.


Summary: Este mércores profesionais de Atención Primaria de toda Galicia están chamados a unha nova folga sanitaria, impulsada pola Asemblea de Áreas Sanitarias (AAS). Reclaman melloras laborais, máis financiamento, máis persoal e incremento na capacidade de decisión da AP.

Este mércores 19 de xuño médicos de Atención Primaria de toda Galicia están chamados e chamadas a unha nova folga sanitaria. A convocatoria foi decidida o mes pasado pola Asemblea de Áreas Sanitarias (AAS) co apoio de Precarias e o persoal mobilizado dos PAC. Todos estes colectivos reclaman principalmente melloras laborais, máis financiamento, máis persoal e incremento na capacidade de decisión da Atención Primaria. Reclaman melloras laborais, máis financiamento, máis persoal e incremento na capacidade de decisión da Atención PrimariaAdemais, tamén se demanda o incremento progresivo do orzamento ata o 25% para Atención Primaria e a recuperación das estruturas de xestión deste nivel asistencial nun prazo máximo de 12 meses. Reclámase igualmente que se habilite de forma inmediata a derivación e a consulta telemática con outros servizos, así como a "igualdade de acceso" a probas diagnósticas. Tamén se pide que sexan convocadas en oferta pública de emprego todas as vacantes actuais e previstas no servizo.Unha exitosa folga nos centros de saúde da área sanitaria de Vigo marcou o camiño para a convocatoria deste mércores. A comezos de abril o Sergas conseguira forzar a desconvocatoria da folga impulsada daquela polos sindicatos e a Coordinadora Galega de Atención Primaria (CGAP). Nese momento, Sanidade aceptou crear un Consello Técnico formado por representantes de todos os colectivos co obxectivo de negociar os cinco puntos "irrenunciables" esixidos pola Coordinadora Galega e mais o novo modelo de Atención Primaria. Porén, poucos días despois o persoal comezou a valorar xa a convocatoria dunha folga, desfacéndode a Coordinadora Galega de Atención Primaria e abríndose varias frontes de conflito e oposición á política sanitaria do Goberno galego. Polo camiño, unha exitosa folga nos centros de saúde da área sanitaria de Vigo marcou o camiño para a convocatoria deste mércores. Unha manifestación percorrerá as rúas de Santiago dende a sede da Xunta en San Caetano ata a sede da Consellería de Sanidade en San LázaroA Asemblea de Áreas Sanitaria (AAS) destaca que "esta convocatoria está xustificada polo gran malestar entre as profesións sanitarias nos Centros de Saúde pola deterioración das condicións do traballo asistencial, relacionadas coa mala xestión, a carencia de recursos e a falta de decisión da actual Administración de poñer en práctica as recomendacións internacionais sobre o papel da Atención Primaria no sistema sanitario".Ademais da folga, nos centros de saúde de todo o país, está convocada unha manifestación que dende as 12 horas percorrerá as rúas de Santiago dende a sede da Xunta en San Caetano ata a sede da Consellería de Sanidade en San Lázaro."Se tivésemos que sintetizar nunha frase o motivo desta folga sería 'Queremos tempo para atender aos nosos pacientes, para facer o noso traballo correctamente'""Se tivésemos que sintetizar nunha frase o motivo desta folga sería 'Queremos tempo para atender aos nosos pacientes, para facer o noso traballo correctamente'", subliñan dende A Coruña Ramón Veras e Jesús Caeiro, que engaden que "para iso fan falta máis prazas de persoal, facer contratos atractivos para que os médicos xoves non marchen, ter un financiamento adecuado e introducir cambios na xestión". Veras e Caeiro critican que "a Consellería de Sanidade négase a falar directamente cos profesionais que estamos nos centros acotío facendo o traballo e padecendo a incapacidade de xestión da dirección e deste Conselleiro. Nin sequera convocou ao comité de folga demostrando a nula intención de diálogo".


Summary: O persoal tomou esta decisión en asemblea polo que conisderan "nula vontade de Medio Rural" de negociar.

As organizacións sindicais CIG, CCOO, CSIF e UXT anunciaron onte a convocatoria dunha folga indefinida do servizo de prevención de incendios forestais a partir do día 1 de agosto. Esta medida tomouse en asemblea de traballadoras e traballadores após comprobar, segundo indican nun comunicado, "o nulo avance das negociacións dun novo acordo que regule as condicións de traballo" deste persoal. A folga comezará ás 00 horas do primeiro día de agosto e afectará os postos de traballo do persoal técnico de incendios forestais da Consellaría do Medio Rural, que pertencen aos grupos A1 e A2 de escalas enxeñeira e enxeñeiros técnicos forestais e de montes. Este persoal pídelle á Administración que regule as condicións de traballo nun novo acordo que aumente os efectivos para garantir os descansos legais estabelecidos sen afectar negativamente aos servizos públicos, unha redución do horario anual que supera agora as 2.000 horas, regular o traballo en fins de semana, festivos, gardas e descansos compensatorios e garantir 15 días de vacacións no verán. Ademais exixen distribuír a carga de traballo e mellorar a organización entre a xestión de montes, a prevención e loita contra incendios forestais e a xestión do persoal adscrito aos distritos forestais. O último acordo é de 2008 Este persoal profesional técnico comezou as mobilizacións unha vez rematado o estado de alarma pola Covid-19, o pasado 23 de xuño. Este colectivo denuncia que a Consellaría de Medio Rural segue ancorada no ano 2008, data do seu último acordo, polo que teñen que facer 500 horas máis que o resto de persoal da Administración e non teñen dereito a vacacións por estar as 24 horas, os 365 días do ano, pendentes do monte. Denuncian que os cadros de persoal son do ano 2000, cunha negociación paralizada desde 2019.


Summary: CCOO mantén a súa convocatoria de paro para o día 22 en Galicia malia a negativa a secundalo de UGT, CIG ou STEG. "A gravidade dos recortes fano necesario", explica o sindicato, que prevé que se destruirán 100.000 postos docentes en todo o Estado, 2.000 deles no país.

CCOO mantén a convocatoria de folga que intentará parar todo o ensino o vindeiro martes 22 en Galicia. Para o sindicato, "a gravidade dos recortes fan necesario" o paro, máis aínda tras as duras medidas presentados e defendidas en solitario o pasado xoves polo ministro de Educación, Ignacio Wert. "Prevén reducir entre o 25 e o 30% os orzamentos educativos nas autonomías", advirte nun comunicado Comisións, que apela á súa "responsabilidade" para apoiar a folga. Non o terá fácil CCOO, tras o rexeitamento á convocatoria de folga de sindicatos independentes, de CIG ou do STEG, pero tamén de UGT, que se desmarcou da súa matriz estatal ante o "inminente final de curso e o desgaste sufrido polo profesorado", que xa apoiou dúas folgas nos últimos meses e que se atopa agora "en datas propias de avaliación no bacharelato". No entanto, Comisións mantén o seu chamamento ao paro, aínda que as centrais galegas insisten tamén en que moitas das medidas deste Real Decreto xa foron aplicadas no país e que a situación non é a mesma para a comunidade que para o conxunto do Estado. CCOO convoca en solitario tras o rexeitamento a apoiar o paro de UGT, CIG e STEG "Sóbrannos os motivos para ir a esta folga", xustifica Machús Fernández, secretaria xeral de CCOO-Ensino, que advirte de que hai moitas das medidas do Real Decreto que "non só non se aplicaron en Galicia, senón que se van aplicar para o ano". "Vanse reducir profesores en secundaria, e vaise parar o proxecto Abalar", pon como exemplo, tras insistir na necesidade do paro. "Xa sabemos que non é o mellor momento do curso para convocar unha folga, pero o momento non o escollemos nós, senón que o escolle o Goberno ao decidir estas medidas", engade Machús Fernández, que recorda tamén que outras comunidades "como Madrid e Valencia" xa secundaron varios paros educativos nos últimos meses. "Hai quen convoca a folga fóra de Galicia e non aquí e quen non ten en conta o que pasa máis aló do Padornelo", aclara a secretaria xeral de CCOO-Ensino, en clara alusión a UGT e CIG. Ademais, recoñece, ao igual que outras fontes sindicais, que "a desunión farte a algúns profesores". "O desexable é que todos estivesemos nas mesmas, pero hai diferenzas que aínda non o fan posible", aclara. "Sabemos que non é o mellor momento do curso, pero non o escollemos nós, senón o Goberno" Para CCOO, as medidas destinadas a reducir o número de profesores son, entre outras, o incremento do horario lectivo, a desaparición da redución de horario lectivo para o profesorado maior de 55 anos, o incremento das ratios de alumnado por aula un 20%, e medidas varias como a desaparición de diferentes programas educativos, a non convocatoria de licenzas retribuídas por razón de estudos, redución do número de interinos, peche de servizos educativos ou non autorización de ficar en activo para o persoal maior de 65 anos. CCOO calcula que se destruirán 100.000 postos docentes no Estado, 2.000 deles en Galicia Segundo o sindicato, "en todo o Estado destruiranse case 100.000 postos docentes". En Galicia, e tendo en conta os recortes en secundaria, "perderanse 2.000 postos de traballo entre o profesorado". Ademais, Machús Fernández non se fía da promesa da Xunta de non aumentar a ratio de alumnos por docente: "É evidente que non se aplicará de maneira xeral porque no rural o problema é a falta de nenos, pero quen nos asegura que non se vai facer nas cidades?". Por último, CCOO recorda que o orzamento da Consellaría de Educación para o ano 2012 "minguou case o 2%", polo que a situación é "alarmante" tras os recortes "producidos xa en 2011 na universidade (12%), formación do profesorado (26%), secundaria e FP (8,8%) ou prevención do abandono escolar (23,6%)". "Todo isto e máis o incremento de horas lectivas en secundaria impide que nos centros se poida atender a diversidade, polo que nas aulas máis masificadas e con menos profesorados reinará a lei da selva e dispararanse os xa elevados índices de fracaso escolar", conclúe.


Summary: O 5G chegará ao Estado español da man da compañía galega Primux.

Primux é unha empresa tecnolóxica galega centrada no desenvolvemento de ordenadores, portátiles, tablets, smartphones, cámaras e accesorios diversos e vai introducir no Estado español a nova tecnoloxía móbil 5G, Segundo informan nun comunicado A firma informa que presentará nos vindeiros meses o Primux ioxbook 1305G, con procesador Qualcomm Snapdragon 8CX. O ioxbook 1305G é un portátil revelador e eficaz, cun deseño ultrafino, do que Primux ofrecerá dúas versións ao mercado: 4G e 5G. O proxecto parte dunha colaboración con Qualcomm e Microsoft, converténdose así na primeira empresa do Estado español en asinar un acordo desta índole co xigante estadounidense de telecomunicacións. Desde a empresa destacan que "o 5G aumentará a velocidade de conexión, permitirá navegar ata a dez gigabytes por segundo, dez veces más rápido que as principais ofertas de fibra óptica do mercado". Prevese que a implantación da rede móbil de quinta xeración chegará ao Estado no segundo semestre do ano. O seu despregue suporá unha auténtica revolución tecnolóxica.


Summary: Cinco son as opcións que terán os académicos e académicas para elixir a quen homenaxearemos nas Letras 2018. E hai algunhas sorpresas que entran por primeira vez na listaxe de candidatables.

Os cinco aspirantes son: María Victoria Moreno, a candidata con máis posibilidades; o filólogo e escritor Ricardo Carvalho Calero; o poeta Eusebio Baleirón; o historiador Antón Fraguas; e o xornalista, escritor e tradutor Plácido Castro. Tal e como xa contamos a pasada semana, a aspirante con máis posibilidades é a escritora María Victoria Moreno (Cáceres,1941 - Pontevedra, 2005), que vén respaldada ademais por tres sinaturas clave do grupo que sostén a presidencia de Víctor Freixanes. Segundo fontes consultadas por Sermos, esta candidatura tería sido pactada entre entre a executiva saínte presidida por Alonso Montero, e a actual. Mentres, Ricardo Carvalho Calero (Ferrol 1910 - Santiago 1990) segue a ser o eterno aspirante que nunca chegou a ser recoñecido. Aínda que o seu valor literario ten partidarios e detractores, a súa importancia intelectual fica fóra de dúbida. Nesta ocasión volve ser apoiado polo sector 'ferrinista'. Volve irromper na listaxe de elixibles Plácido Castro (Corcubión, 1902 - Cambados, 1967), figura clave da cultura galega na diáspora, cuxa candidatura foi impulsada polo IGADI e pola propia fundación que leva o seu nome. Escritor, xornalista e tradutor, foi un persoeiro destacado do galeguismo de entreguerras e redactor da BBC onde levou adiante o 'Galician Programme' na nosa lingua. Quen entra por vez primeira na listaxe é o escritor Eusebio Lorenzo Baleirón (Dodro, 1962-1986), unha promesa da poesía galega que viviu demasiado pouco. Apoiado a nivel local polo seu Concello, na Academia tamén foi avalado pola 'oposición'. Outra presenza nova é a de Antón Fraguas (Cerdedo-Cotobade, 1903 - Santiago, 1999), un destacado historiador e antropólogo galeguista, militante das Irmandades, membro do Seminario de Estudos Galegos e director do Museo do Pobo Galego.


Summary: As seleccións masculina e feminina debutan este venres nos Xogos Mundiais de deportes gaélicos ante Suráfrica nuns partidos históricos, nos que os combinados galegos converteranse nos primeiros equipos en representar o país oficialmente nun torneo internacional.

A selección galega de fútbol gaélico atópase xa en Abu Dhabi para participar no Mundial da disciplina. Será a estrea dun combinado galego nun campionato deportivo internacional oficial a través dos dous equipos, masculino e feminino, que debutarán o vindeiro venres 6 de marzo. Con máis de 4.000 euros conseguidos a través dunha campaña de crowdfunding e coa achega do seu patrocinador -a Deputación de Pontevedra-, este grupo de 22 xogadores e xogadoras amateur -once en categoría masculina e once na feminina- disputarán xunto a equipos como Suráfrica, Arxentina ou Canadá estes Xogos Mundiais da GAA, o organismo que regula a práctica de todos os deportes gaélicos, enre os que tamén se incúen o hurling ou o camogie. As seleccións masculina e feminina debutarán na mañá do vindeiro venres contra Suráfrica en Abu Dhabi Será un campionato con partidos curtos de 20 minutos e no que se xogarán tres encontros por xornada ante a necesidade de apurar o tempo pola pouca disponibilidade duns participantes que tiveron que achegar cartos para a viaxe e que deberon pedir permiso nos seus traballos ou perder días de clase. Así, o vindeiro venres a selección galega masculina debutará ás 12 do mediodía, hora local, contra Suráfrica e xogará a continuación contra Arxentina e o combinado do Golfo Pérsico. O equipo feminino estrearase ás 12,30 tamén contra Suráfrica, repetirá ante o combinado pérsico e enfrontarase tamén a Canadá. En ambos os dous casos, buscarán un posto nas seminais que se disputarán o sábado 7. Galicia debuta como selección oficial nun deporte que se empezou a xogar no país hai pouco máis de catro anos A presenza de Galicia neste Mundial é histórica, non só para o fútbol gaélico, senón para o deporte galego en xeral, ao ser o primeiro combinado nacional recoñecido oficialmente. Todo comezou hai pouco máis de catro anos, cando un grupo de rapaces da Coruña puxo en marcha o primeiro equipo de fútbol gaélico do país. Os Fillos de Breogán comezaron unha aventura nun deporte irlandés, de 130 anos de historia pero do que pouco máis se sabía que semellaba unha mestura entre fútbol e rugbi. Impulsaron un club e soñaban con conseguir máis conxuntos cos que xogar. Na actualidade, esta disciplina conta cunha liga galega con 15 equipos (oito masculinos e sete femininos) afiliados na Asociación Galega e coa súa propia selección oficial recoñecida pola federación irlandesa que rexe este deporte a nivel global. O éxito deste deporte en Galicia é único a nivel mundial. Nunha disciplina plenamente irlandesa, a maioría de equipos que hai fóra de Irlanda están compostos por xente da illa ou descendentes deles. En Galicia, o 99,9% dos xogadores son galegos e o que empezou como unha aventura mobiliza xa uns 250 xogadores e xogadoras cada fin de semana e de maneira totalmente afeccionada. De feito, un combinado galego e outro da Bretaña disputaron o primeiro partido entre seleccións nacionais da historia deste antigo deporte. Xogadores da Estrada, Compostela, A Coruña ou O Grove representará a Galicia no Mundial Entre os convocados para o Mundial hai xogadores do Irmandinhos da Estrada, dos Fillos de Breogán da Coruña, do Mecos e Mecas do Grove ou do Estrela Vermelha de Compostela. A TVG comprometeuse, tras unha petición do BNG, a dar cobertura aos partidos das seleccións galegas no Mundial, aínda que o seguimento en directo dos encontros parece complicado por televisión a día de hoxe. A súa emisión por internet non está asegurada tampouco.


Summary: Os traballadores e traballadoras, por 14ª sexta feira consecutiva, demandan vestidos de negro a fin da manipulación e a censura nos medios públicos.

Grupos de música tradicional, mariñeiros, actrices e actores, xubilados, taberneiros, estudantes, obreiros do metal… Nas redes sociais propáganse imaxes e lemas de alento e apoio para coa loita que traballadores e traballadoras da CRTVG desenvolven desde hai semanas na defensa duns medios públicos sen censura nin manipulación Eta sexta feira, 24 de agosto, é o #VenresNegro14CRTVG: 14 sextas feiras nas que o persoal leva prendas de cor negra en loito pola situación da CRTVG e demandar a fin "o uso político e partidista dos medios, o control gubernamental, a falta de independencia e a manipulación informativa". Dentro da problemática interna de cada medio, as traballadoras da corporación pública galega reclaman a creación dun consello de informativos, prevista desde a lei de medios públicos da Galiza, do ano 2011. "Non interesa crealos, e cremos que é importante para poder erradicar a manipulación informativa", apunta Raquel Lema, membro do comité de empresa da CRTVG. Cómpre lembrar que os comités de empresas de CRTVE-Galicia e da CRTVG chaman as traballadoras para participar o próximo 8 de setembro nunha manifestación unitaria en Compostela. A saída será ás 10:30 horas desde as instalacións da canle pública galega en San Marcos para despois pasar pola sede da CRTVE, no mesmo lugar. A marcha finalizará na praza de Praterías arredor das 12:30 horas, onde se procederá á lectura dun manifesto. As artistas Uxía, Guadi Galego e Xabier Díaz participarán coa súa música no acto.


De seguro que o lector é consciente do sufrimento que parte da poboación está a padecer, tanto en termos de desemprego uns moitos, como na incapacidade de chegar a fin de mes sen apuros moitos máis. Porén, un par de datos que aquí se expoñen axudarán a entender o problema en toda a súa dimensión. Vexo esta gráfica en Twitter, con datos ofrecidos pola Reserva Federal Americana, comparando as taxas de aforro e de desemprego nos Estados Unidos: A correlación entre aforro e desemprego suxire que as economías domésticas tentan aforrar unha maior proporción dos seus ingresos cando observan que as cousas van mal na economía A correlación entre aforro e desemprego suxire que as economías domésticas tentan aforrar unha maior proporción dos seus ingresos cando observan que as cousas van mal na economía (e unha taxa crecente de desemprego é certamente unha evidencia disto). Sería esta correlación unha evidencia de que o refrán "cando as barbas do veciño vexas arder, pon as túas de mollo" ten repercusión na práctica. Porén, ao buscar datos semellantes para España, obteño isto: Os datos de Contabilidad Nacional só están dispoñibles a partir de 2001, mais apréciase que as taxas de aforro e de desemprego seguiron camiños paralelos entre 2001 e 2010. En particular, os españois foron capaces de aumentar os seus aforros entre 2008 e 2010, ante a evidencia da peor depresión económica en España en termos de desemprego. Porén, a partir de 2010 obsérvase claramente a disociación entre taxa de paro e capacidade de aforro das economías domésticas. A política económica implementada, baseada en recortes do gasto público, aumento de impostos, descenso de salarios e outras medidas de austeridade fixo que a taxa de aforro das familias caese a un nivel mínimo, no entorno do 10%, mentres o problema do desemprego non facía senón agravarse. Porén, a partir de 2010 obsérvase claramente a disociación entre taxa de paro e capacidade de aforro das economías domésticas Pode interpretarse esta disociación entre aforro e desemprego a partir de 2010 de calquera das dúas formas: nin as economías domésticas son quen de aforrar todo o que quixeran ante a evidente pésima evolución económica, nin o esforzo inducido á maioría social en forma de rebaixas salariais e austeridade do sector público se viu recompensado por un éxito da política económica en termos de creación de emprego –mais ben todo o contrario. O par "aforro reducido – elevado desemprego" tornou así nunha combinación nefasta para as clases medias e baixas, traducido en incrementos nos niveis de pobreza, desigualdade e sufrimento da maioría social.


O ano que vén celebraremos o centenario da constitución das Irmandades da Fala. A elas debemos a institución do Día da Patria Galega naquela lonxana data de 1920. Dende aquela, o 25 de xullo é a data referencial da reivindicación dos dereitos de Galiza como nación. Perto dun século no que os nacionalistas acudimos de xeito invariábel a Compostela. Acudimos sempre que puidemos facelo, por que é ben certo que boa parte dese século transitou baixo réximes ditatoriais, que sempre tiveron especial zúnia contra a reivindicación democrática da nosa nación. Primeiro a represión de Primo de Rivera e logo a de Franco asañáronse na prohibición de calquera expresión pública das reivindicacións patrióticas que non fosen a española. O ano que vén celebraremos o centenario da constitución das Irmandades da Fala. A elas debemos a institución do Día da Patria Galega naquela lonxana data de 1920 Tamén é certo que, malia a represión, non faltaron enxeño e afouteza para celebracións clandestinas –necesariamente minoritarias- na carballeira de Santa Susana xa a fins dos anos sesenta. Tampouco podemos esquecer que, mesmo nos anos da tan loubada "transición política" houbo atrancos para a celebración do Día da Patria e foi preciso persistir durante varios anos para conquistarmos o dereito a transitar a cidade histórica de Compostela e entrar na Praza da Quintana. Polo tanto, a propia celebración da desta data e o formato dos actos e percorridos que marcan a mobilización do día 25 en Santiago está ela mesma cargada de historia; é historia viva dunha ou varias xeracións de nacionalistas que converteron esta data nun fito político anual. Diría que un verdadeiro rito laico. É historia viva dunha ou varias xeracións de nacionalistas que converteron esta data nun fito político anual. Diría que un verdadeiro rito laico É unha data de especial simbolismo para reivindicar a nación e para xuntar a todas as persoas que de xeito activo traballan todo o ano para fomentar a conciencia nacional do noso pobo. Todas as persoas que aspiran a que Galiza sexa recoñecida como nación no mundo e que poida autogobernarse de xeito pleno. Todas as persoas que partillan a vontade de sermos galeg@s e seguir sendo galeg@s, mellorando as condicións de vida colectiva para as novas xeracións e achegando en paz a nosa criatividade colectiva á avenza civilizatoria dunha humanidade afortunadamente diversa. A celebración do Día da Patria ten este ano algo singular. Por primeira vez desde a caída da ditadura, o acto maior do día 25, a tradicional manifestación que arranca da Alameda e conclúe na Quintana, non vai estar convocada por unha única forza política senón que está convocada e estará encabezada e presidida por un plural colectivo cidadán, secundado por toda a cidadanía galega que reivindica a nación e un amplo abano de forzas políticas galegas, nacionalistas e independentistas. É, polo tanto, unha celebración unitaria, animados polo manifesto "Pola Unidade" asinado por miles de persoas. O BNG, tradicional convocante desa sempre multitudinaria manifestación, decidiu este ano favorecer e impulsar unha celebración unitaria O BNG, tradicional convocante desa sempre multitudinaria manifestación, decidiu este ano favorecer e impulsar unha celebración unitaria que permitise xuntar nun mesmo acto a pluralidade de forzas políticas comprometidas coa reivindicación dos dereitos nacionais e, por suposto, de todas as persoas e organizacións sociais, sindicais, culturais, cívicas, etc. É probábel que a algunha xente se lle escape o valor deste xesto por parte do BNG, pero coñecendo a historia desta celebración desde os anos setenta para acá é xusto recoñecer que os actos do Día da Patria entre a Alameda e a Quintana están cargados de simbolismo para @s nacionalistas. Para tod@s. Por iso, atopar o formato para poder celebralo tod@s xunt@s foi o resultado dunha decisión meditada e deliberada e non exenta de complexidades. Estou certo que moita xente comprende ben isto, moita xente desexaba isto e moitísima xente acudirá este 25 a Compostela para celebralo. Creo que as circunstancias graves polas que atravesa a nosa nación, quer no económico, quer no social, no político, no cultural e tamén no institucional requiren da unidade de todas as persoas que consideramos prioritario antepoñer os intereses colectivos do noso país e do noso pobo. A nación vai mal, os retrocesos son claros e o futuro negro. A Unión Europea e o centralismo español, co total complicidade desta Xunta ocupada por Feijóo, esganan as nosas potencialidades, impiden aproveitar os nosos recursos e capacidades. A Unión Europea e o centralismo español, co total complicidade desta Xunta ocupada por Feijóo, esganan as nosas potencialidades, impiden aproveitar os nosos recursos e capacidades Nós non podemos aceptar esa colonización financeira que fai que o noso aforro emigre, engordando os mercados financeiros globais no canto de facilitar investimento e crédito no país. Non podemos aceptar que espolien a nosa electricidade e logo aqui teñamos a tarifa eléctrica máis cara de europa, penalizando as familias e as empresas produtivas. Non podemos aceptar que controlen e colonicen os nosos mercados as grandes cadeas comerciais madrileñas e europeas (Carrefour, Mercadona, Lidl, El Corte Inglés, etc). Non podemos aceptar que as grandes empresas do lobby madrileño (ACS, FCC, Sacyr, Gas Natural, etc) vampiricen os nosos orzamentos públicos, nas obras e servizos privatizados da Xunta, Deputacións e concellos. Nesas condicións non temos futuro; asi non é posíbel crear emprego no país. Por iso temos que mudar radicalmente o marco. Hai que mudalo para frear esa sangría migratoria que mata o país, que hoxe expulsa a mancheas a nosa xente nova formada, que nos converte no país máis avellentado do mundo e deixa as tres cuartas partes do territorio gravemente despoboado. Nesas condicións non temos futuro; asi non é posíbel crear emprego no país. Por iso temos que mudar radicalmente o marco Tampouco podemos aceptar que a nosa lingua esmoreza, que a nosa cultura sexa colonizada por unha cultura española que conta co amparo de todo o aparato de Estado, das grandes empresas madrileñas e dos seus grandes aparatos mediatico-culturais. Os nacionalistas queremos capacidade para decidir as nosas políticas, con soberanía, para que a democracia teña substancia. Non podemos aceptar que as resolucións unánimes do Parlamento Galego sexan brindes ao sol por falta de competencias ou por falta de capacidade ou vontade para efectivizalas. Sen soberanía a escenografía democrática queda reducida a mero decorado; un simulacro sen ferramentas para converter as decisións en actos que acaba por perder eficacia e lexitimidade. En fin, son multitude as razóns polas que, hoxe máis que nunca, precisamos un proxecto nacionalista que defenda este pobo. E os que, ademais, somos de esquerdas sabemos que para levar adiante políticas sociais verdadeiramente ambiciosas precisamos ferramentas soberanas que permitan romper coa servidume da hiperglobalización neoliberal. A mudanza que precisamos só é posíbel se temos moita cidadanía comprometida. Por iso temos claro que hai que reforzar ese proxecto con máis enerxías, con máis persoas A mudanza que precisamos só é posíbel se temos moita cidadanía comprometida. Por iso temos claro que hai que reforzar ese proxecto con máis enerxías, con máis persoas, con xente nova que colla a bandeira desta nación con ilusión. No BNG somos moi conscientes da necesidade de sumar, a empezar para afrontar retos de grande importancia que temos por diante de xeito inmediato. Queremos que todo o nacionalismo poida sumar forzas para facer un proxecto atractivo para moita xente, nacionalista e mesmo non nacionalista que ve a necesidade de defender o país con forza en Madrid Este ano vanse celebrar unhas eleccións xerais que van ser trascendentais para o noso país e nós apostamos por construir unha gran candidatura nacional e unitaria. Queremos que todo o nacionalismo poida sumar forzas para facer un proxecto atractivo para moita xente, nacionalista e mesmo non nacionalista que ve a necesidade de defender o país con forza en Madrid. Queremos conseguir colocar un grupo palamentar propio e soberano en Madrid para defender os intereses da nosa economía e das nosas xentes para poder saír de verdade da crise. Diante o esgotamento do autonomismo e da ambición re-centralizadora de Madrid é preciso impulsar un cambio institucional que permita o recoñecemento como nación de pleno dereito, para poder finalmente dotármonos das ferramentas dun autogoberno pleno; coa capacidade de decisión e as pancas para desenvolver o país e construír un escenario de futuro digno para as novas xeracións. Por iso esperamos encher de esperanza e ilusión as rúas de Compostela este Día da Patria. E estou certo de que esa ilusión reverberará por todas prazas e corredoiras do país para poder afrontarmos, coa forza que da a unidade, os retos que temos por diante de xeito inmediato. Neste país hai ambición de futuro, pero require confianza nas propias forzas, xenerosidade e altura de miras para construilo. Por nós non vai quedar.


Summary: CRÓNICA | O caso dos presentadores dimisionarios da TVG reflicte que en Galicia se albiscan hoxe síntomas desa "asfixia democrática" que sinalara en Portugal hai case una década o PSD, o partido irmán do PPdeG, cando denunciaba o "medo" a falar contra o goberno "Barreiro o bo" tamén caeu co marianismo

"Barreiro o bo" tamén caeu co marianismo Criticar a Xunta é moi doado, pero non é patriótico, díxome en directo na TVG, durante o bipartito, un veterano compañeiro que de aberto defensor do fraguismo se reciclara en afín ao nacionalismo entón cogobernante. A min aquilo lembrárame o que contaba con graza o xornalista Fernando Jáuregui no seu libro sobre Fraga de que nos anos 80 en Galicia lle era case imposible atopar un xornalista galego de política que non falase marabillas do todopoderoso vicepresidente da Xunta, Xosé Luís Barreiro. Como relatou Xosé de Cora en Barreiro contra Barreiro, o fillo do carteiro de Forcarei tivo un papel fundamental en conseguir que, contra o criterio dalgúns na rúa Génova, a TVG nacese hai 33 anos como unha canle monolingüe en galego e cunha apertura á creatividade que hoxe semella futurista. Mais a pegada de Barreiro, como o señor das tebras da Galicia autonómica, tamén está presente no xurdimento no modelo galego de control mediático que, sen que chegase co bipartito o tan prometido cambio, nos nosos días acadou niveis sobre os que hai a moi reveladora controversia na profesión de se son iguais ou peores que os dos primeiros tempos do fraguismo. En presenza do presidente da Xunta e nun venres dos da loita contra a manipulación dos medios autonómicos, Moyano explicou que vestía de negro non por casualidade, senón porque esa é a cor das protestas, ao que seguiu un aplauso do público Como afortunadamente existe Praza Pública, e tamén as redes sociais, o pasado xoves coñeceuse que a dirección do TVG lle abriu xa hai semanas un expediente a Tati Moyano, xunto a Alfonso Hermida a presentadora dimisionaria do Telexornal Serán, o principal informativo da canle. Foi pola súa participación nunha gala contra o cancro o 22 de xuño. En presenza do presidente da Xunta e nun venres dos da loita contra a manipulación dos medios autonómicos, Moyano explicou que vestía de negro non por casualidade, senón porque esa é a cor das protestas, ao que seguiu un aplauso do público. Segundo fontes presenciais, aínda que logo no discurso non falase diso, Feijóo deixou ver o seu desagrado coa intervención de Moyano, que estaba acompañada polo xornalista Luís Pardo. Opinaba que a referencia á loita de Defende a Galega non era nin oportuna nin elegante nese contexto dunha gala contra o cancro, malia ser unha nota a rodapé. E insistiu en que, como xa dixo nunha conferencia de prensa do Consello da Xunta, el non dirixe os medios públicos, o que semella ser, por outra parte, rigorosamente certo pois diso xa se ocupa a súa vicepresidenta na sombra, Mar Sánchez Sierra, quen segundo fontes populares leva anos vetando a creación dese consello de informativos incluído contra o seu criterio na lei dos medios públicos e cuxa posta en marcha se reclama nos Venres Negros. O apercibimento a Moyano debeuse oficialmente ao uso de medios da compañía, suponse que da maquillaxe, sen unha autorización expresa, mais o numeroso grupo de presentadores que saíu internamente na súa defensa afirma que o que ela fixo foi seguir a práctica habitual na casa, o que incluía a comunicación previa á xefatura de que collía o día libre para ese fin. Así se albisca que o verdadeiro problema reside, ao meu modo de ver, en dicir o que dixo e, sobre todo, diante de quen o dixo, nun xesto de coraxe nada común, por máis que o director xeral da CRTVG, Alfonso Sánchez Izquierdo, viñera afirmar recentemente no Parlamento que valentes eran os que corrían diante dos grises. Eses feitos da gala contra o cancro producíronse xusto despois de que se coñecese a renuncia de Hermida e Moyano a seguir presentando o Telexornal da nova tempada da canle pública que comezará en setembro, no contexto da súa participación nos Venres Negros. Trátase dunha renuncia pola manipulación dos medios públicos que, logo da súa publicación en Praza Pública, apenas tivo eco na prensa galega de papel. Se ese feito se producise en TV3 evidentemente sairía nas portadas. Pero incluso se fose en calquera televisión autonómica é probable que aparecese como noticia nalgunha páxina, agás que sucedese nunha en concreto, a de Galicia, precisamente. E iso é o preocupante, na medida en que reflicte unha patoloxía do sistema político. Se ese feito se producise en TV3 evidentemente sairía nas portadas. Pero incluso se fose en calquera televisión autonómica é probable que aparecese como noticia nalgunha páxina, agás que sucedese nunha en concreto, a de Galicia, precisamente "As pessoas têm medo de participar seja no que for, têm medo de se pronunciar contra o Governo porque têm medo de retaliaçôes". Estas verbas foron ditas en portugués, pero a mesma frase, en galego, sobre o temor ás represalias polas críticas ao executivo, podía pertencer ao debate político da Galicia de hoxe. Tratábase da denuncia contra a "asfixia democrática" por parte do entón Goberno socialista luso que fixo a candidata a primeira ministra do conservador PSD nas eleccións lexislativas de 2009, Manuela Ferreira Leite, próxima ao daquela presidente da República Aníbal Cavaco Silva. A denuncia de Ferreira Leite referíase sobre todo á supresión dun informativo, o Jornal Nacional da TVI, moi crítico co primeiro ministro do momento, José Sócrates, quen anos máis tarde acabaría en prisión provisional e procesado por presuntamente acumular unha fortuna en Suíza procedente de mordidas. Alén do terrible escándalo de corrupción de Sócrates, pendente de xuízo, o que atinxe ao funcionamento das institucións da mensaxe de Ferreira Leite é moi interesante, porque sinala o que supoñen as eivas nun dos alicerces básicos da democracia, a liberdade de información. Estaba feita ademais pola líder do partido irmán do PPdeG, co que os populares galegos manteñen moitas ligazóns, cultivadas ao longo do tempo, xa desde o fraguismo. E en Galicia vense arestora tamén síntomas desa "asfixia democrática". ¿Gonzalo con medo? Vanse cumprir dous meses da moción de censura de Pedro Sánchez, que proporcionaba moitas posibilidades para que se movese un posto na candidatura socialista de Pontevedra das últimas eleccións autonómicas de xeito que o líder do PSdeG, Gonzalo Caballero, entrase no Parlamento. Mais se segue sen albiscar movementos nesta dirección. Esta situación pode reflectir, por unha banda, que, malia que no seu momento fose difícil de crer, o secretario xeral do PSOE galego seica era sincero cando aseguraba que se non collía o escano era porque aínda non estaba dentro dos seus plans, xa que agora dá a impresión de que se produce exactamente ese suposto. Pero tamén empeza a gañar forza a tese de que ten medo escénico a ingresar no Parlamento e enfrontarse directamente a Feijóo nas sesións de control quincenais. A tese oficial do partido é que o segundo dos Caballero está concentrado na reconstrución da organización por Galicia adiante, mentres continúa a compaxinar ese labor coa docencia na Universidade de Vigo. Mais vendo que nin ten o dominio do partido, nin Sánchez o considera o seu grande interlocutor en Galicia, pois abriu outras vías co nomeamento de Javier Losada, para afianzarse no posto e darlle un pulo ao labor de oposición no Parlamento a Gonzalo cumpriríalle comezar o curso político en setembro ocupando xa un escano, adiantando así o seu plan orixinal de facelo despois das municipais. "Barreiro o bo" tamén caeu co marianismo -> SEGUIR LENDO


Summary: Mónica Novas ten, de seu, un espírito emprendedor. Psicóloga e criminóloga, especializouse en igualdade. Fundou a empresa Asistogal, que colabora con varias institucións na Galiza realizando campañas de información e sensibilización contra a violencia machista, como a Caravana Morada que percorre os municipios das comarcas do Salnés, Ulla e Umia. Como investigadora atopou relacións entre a gastronomía e o sexo ideando o termo "gastrosexoloxía" que deu a coñecer en universidades e escolas de hostalaría de todo o Estado español.

-De que maneira se introduciu na psicoloxía, a sexoloxía e a especialización en Igualdade de xénero? Traballaba en consultas de psicoloxía privada e en 2012 comecei como axente de igualdade para institucións públicas. Logo entrei en centros de información á muller no que me dedico, de maneira directa, na atención ás vítimas de violencia de xénero a través da psicoloxía. Daquela creei unha empresa que dá servizos ás institucións. -Nese eido abonda coas accións que se están a levar a cabo por parte das institucións? Case todos os concellos contan cun servizo ou, polo menos, teñen un centro de información á muller como referencia. Son puntos nos que calquera muller, non só as vítimas de violencia de xénero, pode achegarse para ter asesoramento xurídico e psicolóxico. Tamén crean iniciativas de formación e sensibilización específicas para mulleres vulnerábeis. Nese ámbito o traballo está ben feito mais habería que traballar máis na sensibilización nos centros educativos e comezar polas rapazas e rapaces. É a maneira de loitar contra eses estereotipos de xénero que aínda inconscientemente nos transmitiu a familia. Cada vez hai máis campañas e información. -Como foi a experiencia de introducir esa información nas escolas? A primeira reacción das nenas e os nenos é de sorpresa. Pode ser por non ter esa educación na que traballamos o respecto, a diversidade, dar información sobre que é unha persoa trans ou bisexual, por exemplo. Que saiban que é unha decisión propia e que pode cambiar ao longo da vida. Buscar a empatía e que se poñan no seu lugar. -Neste tempo ideou a 'Caravana Morada'. Que características ten? Cando a creamos pensamos en tres formatos: como punto de sensibilización e seguridade nas festas, como campaña de sensibilización durante a Covid e por último, para facilitar o empoderamento sexual feminino. -Relacionando sexoloxía e gastronomía xurdiulle o termo "gastrosexoloxía". En que consiste e que beneficios ten para a sociedade actual? Levo moitos anos cunha boa relación co mundo da gastronomía, sobre todo organizando eventos. Hai 10, xurdiume a posibilidade de poder escribir sobre os mecanismos psicolóxicos que afectan á gastronomía. A habituación e a suxestión previa son un exemplo. Como explicar os mecanismos de pracer que ten o cerebro en relación á gastronomía. Que un prato produza máis pracer que outro ou a maneira de preparar a mesa. Difundín esta idea en universidades e escolas de hostalaría de todo o Estado español con produtos propios de cada lugar. Non son receitas máxicas, só aplicar estes mecanismos psicolóxicos a esa receita que se prepara. En Sant Sadurní de Noia falei do 'cava' e en Cambados do albariño, por exemplo. Quen cociña ten que saber que existen cando prepara un menú. -Hai produtos máis pracenteiros que outros? Hai algúns que perduran ao longo da historia por ter ese mecanismo psicolóxico. Aquí temos a empanada de bacallau con pasas que é diferente en cada bocado por mesturar salgado con doce. Outro sería tamén o botelo por ser picante. En todo caso, eu nunca falo de alimentos afrodisíacos, explico mellor as maneiras de preparalos e combinalos.


Summary: O BNG dos 3 concellos lamentan que "o Obradoiro non vaia enfocado á realidade actual"

A semana pasada anunciaba a Xunta a concesión dos obradoiros de emprego. Esa oportunidade excelebte tanto para os Concellos como para os desempregados da zona, de formarse nunha profesión mentres se recibe un soldo. Cee, Corcubión e Dumbría compartirán entre outubro e xullo de 2022 un Obradoiro Dual para formar 20 alumn@s en dúas especialidades: Promoción Turística Local. Ioga. As persoas interesadas en participar no proceso, poden buscar información aquí e deben inscribirse na oficina de emprego de calquera dos 3 concellos, ou falando cos ADL. Críticas dende o BNG Desde o Bng congratulámonos de que este obradoiro veña a parar aos nosos concellos, mais non concordamos co enfoque que se lle deu no que ten que ver coas especialidades escollidas", sinalan nun comunicado os voceiros dos 3 grupos locais do BNG (Serxio Domínguez Louro de Cee; Lois Lado de Corcubión e Xaime Trillo de Dumbría). "Nun momento como o actual, onde vimos de rematar un verán no que a escasez de man de obra especializada foi constante e a demanda de profesionais foi tal que non se atopou xente para traballar, consideramos que optar por formar profesionais en Ioga non é o mais acaido". Propoñen formación en materias máis demandadas, como "Camareir@s, cociñeiras ou persoal de limpeza, ou profesionais da construción, como electricistas, albaneis ou fontaneiros". "Lamentamos pois que, tanto Pp como Psoe estean tan desconectados da realidade da Costa da Morte, e non entendan que non podemos seguir vivindo tan só do turismo e do ocio, que non saiban entender as necesidades da comarca e non colaboren con elas nunha formación que favoreza as empresas e @s profesionais", denuncian.


Summary: No século XIX era bastante común facer mofa da monarquía española durante o antroido galego. Botamos un ollo a esa tradición, que aparentemente ten feito unha excepción co novo Borbón, da man dun novo traballo de Xoán Costa.

Durante bastantes anos a monarquía española foi tema tabú, mesmo na coplas de entroido. Mais as constantes caídas do Borbón, quedas en todos os sentidos, xa for na neve, diante de elefantes ou de algunha princesa, fixeron que nos derradeiros anos as críticas directas ao rei e á corte figurasen entre as máis exitosas letras de carnaval. Certo que non se cuestiona a institución e que o foco se pon naqueles aspectos máis morbosos da figura do rei ou do seu entorno familiar. E tamén é verdade que esas críticas desapareceron coa chegada ao trono do novo Borbón e que no antroido de 2015 as referencias foron máis ben a situacións de corrupción derivadas do caso Noos. O tabú da monarquía En días pasados publicaba neste mesmo espazo un texto que, partindo dunha carta de Francisco de la Iglesia, deixaba ver o papel das sociedades recreativas na Coruña do século XIX e especialmente na organización das festas do antroido ao tempo que facía referencia a algúns dos problemas da cidade reflectidos na burla e na ironía carnavalesca. Mais non mencionei daquela que no mesmo texto Francisco de la Iglesia tamén satiriza a vida licenciosa da raíña Isabel II cunha velada, ou non tan velada, referencia á súa vida privada e á do seu marido, e primo, Francisco de Asís de Borbón, o rei rotulado popularmente como Dona Paquita e etiquetado como homosexual mesmo en coplas que circulaban libremente pola corte, como esta: Gran problema es en las CortesAveriguar si el consorteCuando acude al excusadoMea de pie o mea sentado Como se dixo na entrega anterior, no ano 1858 Isabel II e Francisco de Asís de Borbón, en compañía de varios fillos e membros do goberno, visitan Galiza. Xosé Alfeirán recolle pormenores desta visita nun artigo publicado en La Voz de Galicia de 24 de novembro de 2013. Cóntanos como os reis, procedentes de Asturias, chegan á Coruña o 5 de setembro de 1858. Con eles ven o príncipe de Asturias, Alfonso, de dez meses. Descansan nunha elegante tenda de campaña de damasco carmesí en terreos próximos ao que hoxe é o teatro Colón; o príncipe Alfonso vai vestido con traxe de labrador galego e á raíña organízaselle unha xornada de pesca de sardiña á altura do Seixo Branco, onde agardaban dúas lanchas que, a unha orde dela, e mentres cantaban: "Ya los barcos con presteza/Van cercando la mar/Ya los diestros pescadores/Van las redes a lanzar" fan unha serie de manobras e en breve asoma á superficie un grande cardume de sardiñas, prateadas, rebulindo nas redes. Non era fácil xustificar un herdeiro bastardo. Nesta tarefa de lexitimar a descendencia non estaba só. Contaba tamén co apoio da Igrexa, do mesmo papa Pío IX Mais non é por isto polo que a raíña, e o rei, figuran nas coplas do enterro da sardiña de 1860F. de la Iglesia, que en anos anteriores fixera versos de boas vindas á raíña, chosca agora un ollo ao público acudindo ao feito, ben coñecido, de que, posiblemente, ningún dos 11 fillos de Isabel II fose fillo do rei, que non mantiña relación coa raíña; que o herdeiro Alfonso XII era, supostamente, fillo de Enrique Puigmoltó e de aí a copla: "Coa pedra solosofaleDime home! E trai boa pintao herdeiro? É como o pai? O herdeiro, Afonso XII, tiña na altura de 1860 pouco máis de 2 anos. O rei estivera presentando por todo o reino o príncipe Alfonso como o seu fillo lexítimo. E por facer iso cobraba. Un millón de reais por presentar en sociedade e recoñecer en público a paternidade de cada un dos once fillos da raíña. Non era fácil xustificar un herdeiro bastardo. Nesta tarefa de lexitimar a descendencia non estaba só. Contaba tamén co apoio da Igrexa, do mesmo papa Pío IX, padriño de bautismo de Afonso XII, que concedeu á raíña a Rosa de Ouro como personalidade católica preeminente a pesar de todos os escándalos sexuais da raíña (claro que o valor desta distinción é relativo, se pensamos que o rei Henrique VIII de Inglaterra recibiu tres: unha do papa Xulio II, outra de León X e unha terceira de Clemente VII en 1524). Máis difícil é interpretar a continuación da copla. El verá os curuxoles?Inda che soube atinar!Cantos tocaron as conchaspor facer tales miragres!!Afitando no negocioCo chis das deficultades!!! Paréceme que tamén a hai que interpretar en clave sexual, con tres palabras básicas a salientar: Unha é "curuxoles" A palabra "curuxol só aparece recollida por Ben-Cho-Shey no libro O barallete en Santa Marta de Moreiras. Monografía dunha parroquia ourensán co significado de "candil". Con significado tan restrito non parece probábel que De la Iglesia introducise a palabra na copla de enterro da sardiña. Mais hai outra forma, "cruxol" co significado de "recipiente" u mesmo co de "parte inferior dun alto-forno onde se acumula o metal fundido" que si podería facer referencia a "forno"=vaxina canto non é infrecuente utilizar, de maneira coloquial, a palabra "enfornar" para se referir ao acto sexual. Quizá, no mesmo contexto, haxa que interpretar "tocar as conchas" e "afitar" co significado de "tascar" "espadelar". É un falar. Son coplas de antroido. A mesma sociedade coruñesa que as escoitou en 1860 apoiou entusiasticamente a revolución de 1868 que puxo a raíña en Franza. Nese ano os irmáns Bécquer prepararon un libro titulado Los Borbones en pelota, onde nun cento de imaxes con texto se fai unha sátira tremenda de toda a corte, incluída a parte eclesial representada polo confesor real e por Sor Patrocinio. Sería difícil imaxinar hoxe algo similar. As ilustracións que acompañan este artigo están tiradas do libro Los Borbones en pelota, da autoría dos irmaos Bécquer, Valeriano e Gustavo Adolfo, aquel autor das pinturas e este dos textos.


Summary: Quedarán fechados perimetralmente e coa hostalaría só con servizo a domicilio

Os concellos da Pobra do Caramiñal e do Grove estarán en restricións máximas desde a a quinta feira, 8 de abril, para a sexta, cando quedarán fechados perimetralmente e coa hostalería só con servizo a domicilio, 20 días despois da ponte de San Xosé e ao pouco de rematar a Semana Santa. Ademais, esta terza, 6 de abril, o comité clínico que asesora a Xunta da Galiza na xestión da pandemia provocada polo coronavirus acordou tamén estabelecer o nivel alto de restricións en seis concellos, nos cales o interior da hostalaría deberá fechar e só se poderán utilizar as terrazas cunha capacidade de 50%. Trátase dos municipios da Pobra do Brollón, Rábade, O Irixo, Monterrei, a Illa de Arousa e Carral. Pola súa banda, no nivel medio de restricións estarán os municipios de Beade, Cortegada, Padrenda, O Carballiño, Sanxenxo, Meis, Cangas, Gondomar, Moaña, Baiona e Boimorto. O nivel medio permite 30% de capacidade no interior e 50% en exterior. No resto dos municipios galegos estarán vixentes as restricións fixadas no nivel medio baixo. Neste nivel pódese ocupar até 50% no interior de bares e restaurantes e até 75% en terraza. Nos tres niveles que non son de restricións máximas a hostalaría pode permanecer aberta até as 21 horas.


Summary: "Non me gusta vender fume, pero temos proxectos a nivel turístico, con eventos únicos que se irán dando a coñecer, que van colocar a Malpica nun referente a nivel Galicia, España e mesmo Europa"

Despois de termos falado co alcalde de Malpica, toca facelos con Alfredo Cañizo, edil non adscrito responsable da Concellaría de Turismo, Seguridade, Tráfico, Servizos e Agro, e membro do tripartito formado polo PSOE e o BNG. Conta cunha dedicación exclusiva e comprobamos de primeira man a boa complicidade que ten co alcalde, Walter Pardo, compartindo mesmo asuntos que van máis alá do profesional. Fala sen pelos na lingua do seu paso por Ciudadanos, e das cousas que precisa Malpica. QPC: Como vai ese goberno tripartito? Ti que xa tes experiencia en gobernar en común, que tal co PSOE e BNG? Moi ben, coordialidade total. Levamos 3 meses intentando cambiar as cousas, leva tempo, pero temos gañas. Estamos arrincando proxectos, intentando facer cousas novas. Non me gusta vender fume, pero temos proxectos a nivel turístico, con eventos únicos que se irán dando a coñecer, que van colocar a Malpica nun referente a nivel Galicia, España e mesmo Europa.Xa iremos coñecendo proxectos, pero temos que ir cambiando a mentalidade. Queremos ser un referente como xa foi Malpica. A nivel práctico, cada un ten liberadade na súa área, pero as cousas importantes coméntanse entre todos. QPC: No tempo de negociacións co PSOE e BNG, que momento e que persoa foron claves para o acordo? A clave fun eu. E que quede claro que eu xamás falei de cantidades; falei de acordos para mellorar Malpica. Claves fomos todos, pero é certo que foi moi imporntante Lage Tuñas, que mesmo veu ao pleno de investidura, e eu levanteime e dinlle as gracias e un abrazo.As negociacións co PP baseáronse con Parga, eu pedinlles 4 cousas dixo que non, pero no PSOE estaban áis interesados en que saíse adiante. QPC: Despois do paso con Ciudadanos, cales foron as claves da túa saída? Foi un erro cometido pola miña parte, porque pensei que o que me dixeran o ían cumplir. Laureano Bermejo, que é o que está destruíndo Ciudadanos en Galicia, é un dictador. Nun principio tiña liberdade, e despois parece ser que non. Eu expliqueille que non estaba pactando con ningún delicuente, son veciños do meu pueblo que buscan o benestar dos veciños. Pactei con quen crin convinte. QPC: Cales son as túas áreas de goberno? Onde vas poñer o foco? Medio Rural, Turismo, Festas, Tráfico, Seguridade Cidadá, Policía e Servizos. Unha parte importante, si, e temos que intentar que a xente sexa máis feliz. As liñas principais son a participación cidadá, lóxico, no sentido no que sempre sostiven que Malpica somos todos, dándolle importancia ás parroquias que quedaron esquecidas estes anos. Non imos dicir que por asfaltar catro pistas, xa coidamos ás parroquias, porque quedan moitas necesidades en Mens, Buño, Leiloio, Cerqueda… O que si están en marcha é a senda de Leiloio. QPC: Como ves as obras da rúa principal? Eu creo que ben, pero notelle moitos fallos no proxecto, como as canalizacións. Hai unha paralización para mellorar o proxecto, pero espero que en 15 días se retome. Esperamos que se meten as canalizacións por abaixo. QPC: E que che parece o Centro de Día? Todo o que veña para Malpica paréceme ben. Poderíase facer un pouco máis grande, ou pequeno, pero imos darlle para adiante a todos os proxectos que están aí, porque non son proxectos do PP, son proxectos do "pueblo". QPC: Sobre o Porto de Malpica e os seus problemas co tráfico? Estamos intentando solventar o asunto do aparcamentos… Hai 4 ou 5 sitios, privados, no centro de Malpica, porque o Concello non ten, para habilitar aparcamentos, e xa estamos negociando con eles. QPC: A recuperación da colección de olería da familia García Alén. É un tema que está en trámites pero non houbo máis contactos despois da Mostra. Estamos algo paralizados polas obras do Centro, pero despois seguiremos pelexando para que veña aquí, que é importantísima para Malpica e que nunca debeu marchar.


Summary: O Tribunal Supremo ratificou a denegación do recurso presentado no seu día por FerroAtlántica e continuado por XEAL contra a resolución de 2017 que impide a segregación das actividades

Outro venres ás portas da fábrica de Brens. Pero a de onte non foi unha concentración máis. O novo despedimento ao longo da semana dun traballador axitou aos traballadores do Comité, que estrearon pancarta co lema "Contra a represión sindical. Despedido readmisión". Dende o Comité lembran que xa se levan eliminado 30 postos de traballo fixo e 80 eventuais, dende que o fondo de investimento Ithaka tense feito coa fábrica. Os últimos despedimentos, ademais, de carácter "disciplinario" segundo o comité. Este feito, xunto á continua caída da produción dos fornos demostra que "as plantas de Cee e Dumbría funcionan como unha "maquila" de Ferroglobe, sendo este grupo o provedor exclusivo e o comprador único de toda a produción, constituíndo unha segregación encuberta das actividades", como veñen denunciando dende hai meses. Algo agravado pola falta de compromiso de futuro nin do fondo norteamericano nin do propio grupo Ferroglobe. Segregación "O tempo danos a razón xa que se desde o proceso de cambio de titularidade se está a poñer en perigo a viabilidade das fábricas e o mantemento dos postos de traballo, requisito recollido no titulo concesional e en distintas sentenzas xudiciais xa firmes". De feito, "hoxe mesmo fíxose público polo Tribunal Supremo a denegación do recurso presentado no seu día por FerroAtlántica e continuado por XEAL contra a resolución de 2017 que impide a segregación das actividades e obriga a manter os postos de traballo e garantir a viabilidade das fábricas". U-la Xunta? Mentres "a Xunta segue mirando para outro lado e seguir sendo cómplice destas actuacións". "O Goberno galego ten competencias, tanto en materia industrial como sobre as concesións das centrais", lembran, polo que piden que esixa o Plan de Viabilidade dunha vez. Piden ademais da empresa "a inmediata posta en marcha dos fornos e a cobertura de todos postos de traballo destruídos na cadro de persoal, no emprego eventual e nas auxiliares desde xullo de 2019. Así mesmo, a inmediata readmisión do último traballador despedido". Piden máis compromiso e apoio dos Concellos da comarca, da Deputación da Coruña e do Parlamento galego. Novo calendario de mobilizacións De igual xeito, o comité de empresa ten convocado un novo calendario de mobilizacións que comezou hoxe, 4 de xuño, e terá continuidade todos os venres con concentracións, ás 14:45 horas, diante da fábrica de Brens (Cee).


Summary: A unidade da formación volve debilitarse a menos de seis meses das municipais do 26 de maio, nas que en moitas localidades está no aire a presentación de xeito conxunto ou por separado das súas distintas correntes e partidos Un órgano de En Marea suspende as primarias previstas para este sábado e outro insiste en que se manteñen Luís Villares e o ex-deputado David Bruzos, cabezas de lista nas eleccións internas de En Marea

Un órgano de En Marea suspende as primarias previstas para este sábado e outro insiste en que se manteñen Luís Villares e o ex-deputado David Bruzos, cabezas de lista nas eleccións internas de En Marea A unidade da formación volve debilitarse a menos de seis meses das municipais do 26 de maio, nas que en moitas localidades está no aire a presentación de xeito conxunto ou por separado das súas distintas correntes e partidos Dous anos despois da creación de En Marea pouco antes das eleccións autonómicas de 2016, e a menos de seis meses da cita coas urnas das municipais do 26 de maio, novas acusacións entre as súas diversas faccións volven colocar nunha nova crise á formación, cuxa vida interna veu estando marcada pola convulsión e mais por sucesivas recolocacións de pezas en cada elección interna, todas elas formuladas en clave de identidade e mesmo de existencia da propia En Marea. As primarias para renovar a súa dirección que estaban previstas para toda esta fin de semana foron suspendidas finalmente na mañá deste sábado entre acusacións mutuas de fraude entre a candidatura liderada pola actual dirección de Luís Villares e a dos críticos encabezados polo ex-deputado David Bruzos. Se o segundo conta co respaldo das mareas municipais das principais cidades e das direccións de Podemos e Anova, o primeiro é apoiado por críticos desas dúas formacións. A última hora deste venres a comisión de garantías de En Marea, que os críticos consideran controlada pola actual dirección, emitiu un comunicado no que anunciaba a suspensión das votacións por diversas irregularidades. Pouco despois o comité electoral, que a dirección considera controlado polos críticos, emitiu outro comunicado no que aseguraba que as votacións seguían en marcha e garantía o seu correcto funcionamento. Na mañá deste sábado o sistema informático habilitado para as votacións funcionou durante unhas dúas horas ata que foi desconectado por orde da dirección actual da formación co aval da comisión de garantías, que os críticos non recoñecen Na mañá deste sábado o sistema informático habilitado para as votacións funcionou durante unhas dúas horas ata que foi desconectado, co aval da comisión de garantías, por orde da dirección actual da formación, cuxo membro Gonzalo Rodríguez, representante legal ante a Axencia Española de Protección de Datos, compareceu en rolda de prensa para explicar que fora detectada en días previos unha suposta "intrusión" no censo informático do partido. Desde a candidatura oficialista de Villares, que ameaza con accións xudiciais, atribúese esa intrusión a membros do comité electoral, que á súa vez a candidatura crítica nega controlar. O cabeza de cartel desta, Bruzos, tamén compareceu en rolda de prensa este sábado para pedir que se respecte a decisión de continuar as votacións tomada polo comité electoral, o único que considera lexitimado nesta situación. Porén, a realidade é que o sistema xa non está operativo. Votación no plenario de En Marea Esta fin de semana estaban chamadas a votar para elixir a nova dirección de En Marea case 4.500 persoas, unhas 1.500 máis que ao inicio do actual proceso interno Esta fin de semana estaban chamadas a votar nas primarias de En Marea para elixir a súa nova dirección, o Consello das Mareas, case 4.500 persoas inscritas, unhas 1.500 máis que ao inicio do actual proceso interno, incremento que os oficialistas atribúen a inscricións masivas de críticos, que á súa vez estes consideran o desencadeante da suspensión das votacións por parte da actual dirección ante o medo a que perdese a súa candidatura. As acusacións mutuas de fraude volven debilitar a unidade da formación a menos de seis meses das eleccións municipais do 26 de maio, nas que en moitas localidades está no aire a presentación de xeito conxunto ou por separado das distintas correntes e partidos presentes en En Marea.


Summary: Anunciouno o ministro de Sanidade, Salvador Illa.

O ministro de Sanidade, Salvador Illa, anunciou esta sexta feira nunha rolda de prensa os 15 grupos de poboación que, ao longo de tres fases que previsibelmente principiarán en xaneiro e finalizarán no verán, recibirán a vacina, segundo establécese no Plan de Vacinación contra a Covid-19, aprobado esta terza feira polo Consello de Ministras. Como xa anunciou esta semana, os primeiros en recibir a vacina serán os residentes e o persoal sanitario de residencias e centros de grandes dependentes. En total, na primeira etapa da vacinación vacinarase a 2,5 millóns de persoas Eles e elas serán os primeiros en recibir a vacina unha vez cheguen as primeiras doses, a partir de xaneiro de 2021 e até marzo. A continuación farao o resto de persoal sanitario e os grandes dependentes non institucionalizados. En total, na primeira etapa da vacinación vacinarase a 2,5 millóns de persoas. Así mesmo, e aínda que aínda non está decidido en que fase de vacinación entrarán, o resto de grupos son: persoas con condicións de risco, persoas que viven ou traballan en comunidades ou contornas pechadas, persoas vulnerables pola súa situación socioeconómica, persoas con traballos esenciais, persoal docente, poboación infantil, adolescentes, novas e persoas máis afectadas polo xurdimento de brotes, persoas embarazadas e que están en lactación, e as persoas seropositivas de coronavirus. "Conforme vaiamos recibindo información de dispoñibilidade de vacinas serán asignados os grupos ao longo da fase dúas e tres", dixo Illa, para comentar que a segunda fase levará a cabo desde marzo e ata finais de maio ou principios de xuño, e a terceira ao longo do verán. Vacinas Das 51 vacinas experimentais contra a Covid que, a día de hoxe, se encontran en ensaios clínicos en humanos, só 10 entraron na fase 3. As máis avanzadas utilizan unha tecnoloxía innovadora, que consiste en inxectar nas células humanas fragmentos de instrucións xenéticas chamadas ARN mensaxeiro, para que o corpo fabrique proteínas ou "antíxenos" específicos do novo coronavirus. Estas proteínas serán entregadas ao sistema inmunitario, que producirá entón anticorpos.


Summary: Son 10 puntos máis que hai un ano, segundo os datos que publica este luns o Instituto Galego de Estatística (IGE).

Os fogares galegos que chegan con dificultade ou moita dificultade a final de mes aumentaron considerabelmente no primeiro trimestre de 2021 até supoñer o 58% do total, 10 puntos máis que un ano antes (48%), segundo os datos que publica este luns o Instituto Galego de Estatística (IGE). En concreto, un 47,06% dos fogares chega con dificultade, mentres que un 10,01% faino con moita dificultade. En cambio, só un 47,3% alcanza o final de mes con facilidade ou moita facilidade, o que supón 10 puntos menos que un ano antes. Deste modo, os fogares con dificultades superan o 50% por cuarto trimestre consecutivo, algo que antes do impacto da pandemia non ocorría desde o primeiros tres meses de 2018. A principios de ano, 41,8% dos fogares da Galiza teñen nas prestacións a súa principal fontes de ingresos. Unha porcentaxe levemente superior á de fogares nesa situación hai unha década, 2010 ( 41,6%) mais que se traduce en que en 2019 (último ano computado polo Instituto galego de estatística, antes da pandemia) había case 447.000 fogares na Galiza na que a súa vía de ingresos máis importante derivaba das prestacións (xubilación, desemprego, incapacidade,...). Perto de 10.000 fogares máis que en 2010. Gastos Pola súa banda, o 41,1% dos fogares non se permitiu ningúns extra -gastos como os destinados a imprevistos- no últimos tres meses. Ademais, o 10,4% das familias cambiou os seus hábitos de compra con marcas brancas ou produtos en oferta, á vez que o 10,3% diminuíu gastos comúns como roupa e calzado. As persoas que teñen pensado saír a cear, cafeterías, ir ao cinema ou ao teatro nos próximos meses caen de forma acusada e quedan no 24,3%, cando eran o 58,8% un ano antes. Hai un afundimento da taxa de persoas que ten previsto ir de viaxe, só o 2,2%, fronte ao 9,6% dun ano antes.


Summary: O Parlamento acorda por unanimidade instar a Xunta a demandar ao Goberno de España o traspaso das competencias para a xestión do dominio público marítimo terrestre e as competencias de ordenación do sector pesqueiro e a investigación oceanográfica.

Por unanimidade de todos os grupos políticos, o Parlamento galego acordou instar a Xunta a demandar ao Goberno de España o traspaso das competencias para a xestión do dominio público marítimo terrestre. O texto orixinal da proposición non de lei, presentado polos populares, foi finalmente modificado para engadir, a instancias do Bloque, que a Xunta solicite tamén "o traspaso das competencias de ordenación do sector pesqueiro e de investigación oceanográfica". As competencias da xestión do domino público marítimo terrestre comprende 2.000 quilómetros de costa galega na que se asentan "máis de 5.000 edificacións" que van desde centros educativos a empresas, depuradoras ou centros de saúde. Diso deu conta a deputada do Partido Popular Marisol Díaz Mouteira, encargada de defender a iniciativa. A parlamentar puxo o acento en que a demanda se produce nun momento en que existe o proxecto de lei de cambio climático do Ministerio español de Transición Ecolóxica e que este podería "afectar" unha "parte importante" do litoral e "pór en risco máis dun cento de empresas". Críticas á defensa de Ence A coincidencia da reclamación da Xunta da Galiza cos cambios lexislativos que expón o Ministerio foi sinalado polo deputado do BNG Luís Bará, quen apuntou que e a iniciativa traída a pleno polos populares "ten catro letras: Ence". "Queren perpetuar unha fábrica contaminante", dixo. Pola súa banda, o socialista Pablo Arangüena, quen tamén denunciou "intereses espurios" nesta iniciativa, sinalou na súa intervención que "ten lóxica" que "por razóns funcionais" sexa a Xunta quen desempeñe estas competencias.


Summary: Os positivos activos chegan este 14 de abril aos 5.973 e os falecementos son xa 384, quince máis que na xornada previa. As persoas dadas de alta son xa 1.240 e o seu número segue medrando por riba dos novos positivos detectados

A enlentecemento da expansión do coronavirus en Galicia e, daquela, o achegamento ao momento en que comecen a minguar os contaxios semella estar máis cerca. Iso é o que apunta a tendencia da covid-19 nos últimos días en Galicia e tamén o que amosan os datos actualizados polo Sergas para este martes, 14 de abril, cando o ritmo de incremento de positivos activos volve caer por baixo do 1% en vinte e catro horas -o cal é a segunda vez que sucede en menos dunha semana- ata un total de 5.973 casos, un 0,57% máis, mentres o número de probas PCR realizadas chega ás 48.337 -no día previo eran 46.110-.Os positivos activos chegan este 14 de abril aos 5.973 e os falecementos son xa 384, quince máis que na xornada previaSegundo a información difundida por Sanidade, en Galicia xa foron certificados 384 falecementos por esta doenza. Son 15 máis que no día previo -un incremento un chisco superior ao 4%- e deles, cinco correspóndense con persoas que morreron en residencias de maiores. Concretamente, segundo o Sergas, faleceron dúas persoas máis no centro Nuestra Señora de La Esperanza, da Fundación San Rosendo en Ourense, e as residencias As Fragas de Pontedeume, Moledo de Vigo e DomusVi Cangas reportaron cadanseu falecemento.Os falecementos de residentes en centros de maiores seguen sendo máis do 40% do totalNeste contexto, os falecementos de persoas que vivían en residencias de maiores e dependentes seguen a ser dun 43% do total de mortes por coronavirus acreditadas en Galicia. Segundo indica Sanidade, 87 delas morreron nas propias residencias e 81, en hospitais ou nas residencias integradas -medicalizadas- habilitadas pola propia pandemia. A información do Sergas segue sen especificar o centro do que proceden as persoas anciás que, tras contraeren o coronavirus nunha residencia, son trasladadas a un hospital ou residencia integrada e falecen alí.Máis altas, menos presión nos hospitaisAs persoas dadas de alta son xa 1.240 e o seu número segue medrando por riba dos novos positivosOutros datos que apuntan a unha moderación na pandemia son os que indican que, unha xornada máis, as altas hospitalarias medran notablemente máis que os novos casos detectados, aínda que as porcentaxes de incrementos sigan sendo discretas. As persoas dadas de alta son xa 1.240, segundo o Sergas, o que implica un aumento do 4,55% en vinte e catro horas, o que contrasta co devandito incremento do 0,57% de casos detectados [O coronavirus remite en toda Galicia agás na provincia de Ourense, que duplica a incidencia do resto de áreas sanitarias].Todo ese incremento de novos positivos activos, 34, agrégase ao volume total de persoas que están en illamento nos seus lugares de residencia tras daren positivo pola covid-19. Son 5.107 as persoas nesta situación, arredor do 85% do total.Isto sucede mentres os indicadores de presión hospitalaria da pandemia volven baixar. No caso da asistencia en UCI, son xa dez días consecutivos nos que diminúe a súa ocupación por mor do coronavirus. Segundo o Sergas, agora son 133 as persoas en coidados intensivos por esta causa, un 2,21% menos que no día previo. Nesta xornada tamén diminúe a hospitalización ordinaria, aínda que moi levemente: as 733 persoas en planta son dúas menos que o día anterior.Ourense e A Coruña, onde menos se enlentecePor áreas sanitarias, a moderación xeral da pandemia en Galicia non é homoxénea. Así, a curva é máis ascendente na Coruña e Ourense, con case 1.300 e 1.200 casos, respectivamente. Ourense destaca, ademais, pola súa alta incidencia -casos por cada 100.000 habitantes-, que segue moi por riba das principais áreas sanitairas do país.O aplanamento da curva é máis evidente nas áreas de Vigo e LugoA área sanitaria que leva algo maís dunha semana en crecementos moi moderados e mesmo en diminucións puntuais, logrando ese aplanamento, é a de Vigo, que nesta xornada descende un chisco o número de positivos activos, ata os 1.077. Tamén presenta unha liña practicamente plana a área de Lugo dende hai días e, aínda que con aumentos un chisco maiores, as áreas de Pontevedra e Ferrol tamén aumentan os casos a escasa velocidade.